
A napaktivitás előrejelzése – az empirikus és numerikus vizsgálatok összekapcsolásának lehetőségei

A napaktivitási ciklus előrejelzésének lehetőségei egyre inkább előtérbe kerülnek, mivel a Nap változékonysága befolyásolja az űridőjárást, ami pedig szélsőséges esetekben jelentős károkat okozhat a modern technológiai eszközökben és veszélyeztetheti az űrhajósok egészségét is. Az napaktivitás előrejelzésére kétféle lehetőség adódik: (i) napfolt adatbázisokból kinyert adatok segítségével; és (ii) dinamómodellek használatával. Jelen munkával a célunk, hogy egy majdani előrejelzési modell elkészítését megalapozzuk, melyhez az empirikus adatokból nyert információkat szeretnénk kombinálni egy dinamómodellel. Az emprikus vizsgálatok esetében a Greenwich Photoheliographic Results (GPR) és a Debrecen Photoheligraphic Data (DPD) napfolt-adatbázisokat használjuk, míg a numerikus szimulációkat a SURYA nevű FORTRAN nyelven megírt dinamókód segítségével futtatjuk. A dolgozatban az észlelési adatok segítségével szeretnénk empirikus eloszlásfüggvényeket megadni, illetve az eloszlások vizsgálata hozzásegíthet minket az aktivitási ciklus jellegzetességeinek megértéséhez, esetleges kapcsolatok felfedezéséhez. A numerikus vizsgálatok során pedig szeretnénk feltérképezni a különböző paraméterek változtatásának hatásait, így lehetőséget teremtve arra, hogy úgy randomizáljuk ezeket a paramétereket, hogy felhasználjuk az észlelésből kapott eloszlásokat.



